text: "Vassal," fait il, "or m'escoutez,
   Vous qui pour les Griiois parlez.
   Ne sai se estes chevaliers,
   Ou avocas ou amparliers ;
   Mais de par Griiois m'avez dit
   Et grant outrage et grant despit.
   Je cuidoie, kant je ving ci,
   K'envers moi deüssent merci
   Requerre, mais moult en sont loing.
   De ce ne sont pas en grant soing,
   Quant de bataille m'ont semons.
   Mais, par les Diex que nous créons,
   Jamais jour n'auront pais à moi,
   Si m'auront tenu pour lor roi
   Et seront tout à moi sougi.
   Ice lor créant et afi,
   Ou j'en remaindrai mors ou pris.
   D'aus sui de bataille aatis,
   Mais à moi la bataille auront
   En quel marche que il vorront."
  